**Uunga siunnersuut:**

**Illuutinik Inissianillu nalunaarsuiffik (IIN) pillugu Namminersorlutik Oqartussat nalunaarutaat**

Sanaartorneq pillugu Inatsisartut inatsisaanni nr. 13, 26. maj 2010-meersumi, Inatsisartut inatsisaanni nr. 29, 13. juni 2023-meersumi allanngortinneqartumi § 17 b, imm. 1 aamma imm. 3, § 17 d, imm. 2 , § 17 e, § 17 f aamma § 29, imm. 2 naapertorlugit aammalu naalagaaffimmi oqartussat isumaqatiginninniarfigereerlugit makkua aalajangersarneqarput:

*Illuutinik Inissianillu nalunaarsuiffimmik pilersitsineq*

**§ 1.** Illuutinut inissianullu tunngasut kiisalu teknikikkut atortulersuutit il.il. pillugit paasissutissanik nuna tamakkerlugu nalunaarsuiffimmik Naalakkersuisut pilersitsillutillu ingerlatsissapput.  
 *Imm. 2.*  Illuutinik Inissianillu Nalunaarsuiffik kommunalbestyrelsimit ingerlanneqartoq, illuutinut inissianullu tunngasut kiisalu teknikikkut atortorissaarutit il.il. pillugit paasissutissanik nalunaarsukkanik tunngaviusunik imaqassaaq aammalu paasissutissat nalunaarsukkat pisortani oqartussanut, ingerlatseqatigiiffinnut ingerlatsinissamut akuersissuteqartunut, inunnut suliffeqarfinnullu atugassiissutigineqassallutik.   
 *Imm. 3.* Illuutinik Inissianillu Nalunaarsuiffik pilersinneqarsinnaavoq, taamaalillutik piginnittut Sullissivik.gl aqqutigalugu digitalimik atsiorneq atuuttoq atorlugu illuummi imaluunniit teknikikkut atortorissaarummi il.il. ataasiarlutik allagarsiussisinnaassallutik nalunaarutiginnissinnaassallutillu.

**§ 2.** Illuutinik Inissianillu Nalunaarsuiffimmi paasissutissat uppernartumik piffissalikkat, eqqortut tamakkiisullu nalunaarsorneqassapput, takuuk illuutit teknikikkullu atortorissaarutit il.il. pioreersut atorneqartullu kiisalu illuutit teknikkikkullu atortorissaarutit il.il. sananeqaleruttortut tamaasa pillugit ilanngussaq 1.  
 *Imm. 2.* Illuliat tassaanersut illuutit imaluunniit teknikikkut atortorissaarutit il.il., Illuutinik Inissianillu Nalunaarsuiffimmi nalunaarsorneqartussat, kommunalbestyrelsip aalajangissavaa.

**§ 3.** Illuutinik Inissianillu Nalunaarsuiffimmi nunaminertap teqeqquisa nalunaarsorneqarneranni Nunaminertanut nalunaarsuiffik tamanna pillugu najoqqutassatuaasutut akerlileruminaatsutullu atorneqassaaq.

**§ 4.** Illuutinik teknikikkullu atortorissaarutinik il.il., 1. januar 2026 sioqqullugu atorneqalernissaminnut akuerineqarsimasunik, tassanilu Kommunit ilisarnaataat, sumiiffimmut kode, kommunimi illumut normuliussaq, illup teqeqqui, najugaat, etage aamma immikkoortup normui, immikkoortup atorneqarfissaa il.il. ilaallutik, Illuutinik Inissianillu Nalunaarsuiffimmi nalunaarsuinermi Najukkanut nalunaarsuiffik tamanna pillugu paasissutissanut najoqqutassatut akerlileruminaatsutut atorneqassaaq.

*Imm. 2.* Illunik teknikkikkullu atortorissaarutinik 31. december 2025-p kingorna atorneqalernissaminnut akuerineqarsimasunik Illuutinik Inissianillu Nalunaarsuiffimmi nalunaarsuinermi kommunimi illut normuinik, illup teqeqquinik, etage-mik aamma immikkoortup normuanik pilersitsisoqassaaq.

*Imm. 3.* Illup teqeqquinut uuttuutit, takuuk imm. 2 kommunalbestyrelsimit suliarineqassapput aammalu Asiaq Misissueqqaarnerit ornigulluni illunik imaluunniit teknikkikkut atortorissaarutinik il.il. uttortaareerpat, nutarterneqassallutik.

**§ 5.** 1. januar 2026-mit atuutilersumik pisortat paasissutissanut nalunaarsukkanut tunngaviusunut nalunaarsuiffiisa, illuutit teknikikkullu atortorissaarutit il.il. taakkunani ilaasimappata, nalunaarsuinerminni, Illuutinik Inissianillu Nalunaarsuiffik tamanna pillugu paasissutissanut najoqqutassatut akerlileruminaatsutut atussavaat.

*Imm. 2.*  Naalakkersuisut aamma kommunit taakkulu ataanni suliffeqarfiit IT atorlugu periaatsinik nutaanik pilersitsinerminni, nalunaarsuinerni illuutit teknikikkullu atortorissaarutit il.il. ilaasimappata, 1. januar 2026 atuutilersumik Illuutinik Inissianillu Nalunaarsuiffik illuutit teknikkikkullu atortorissaarutit il.il. pillugit paasissutissanut najoqqutassatut akerlileruminaatsutut atorneqartussanngorlugu, periaaseq aaqqissuutissavat.

*Imm. 3.* Nunaminertat kommunalbestyrelsip illuliornermik suliassamik pilersitsivigisimasai tamarmik, Illuutinik Inissianillu Nalunaarsuiffimmi, kommunimi illumut naggataatigut normuliisoqarnissaata tungaanut, sanaartorfigineqartutut, nalunaarsorneqassapput, takuuk § 11.

*Ineeqqat aamma inigisap annertussusaa*

**§ 6.** Najugaqarfiit immikkoortut init amerlassusai ilaatillugit nalunaarsorneqassapput. Init nassuiarneqarpoq tassaasut ineeqqat najugaqarfittut inatsisit malillugit atorneqarsinnaasut. Init igaffittut, uffarfittut, igaffiup silarliatut isaarissatullu aaqqissuunneqartut, taamatullu atugassanngortitat ineeqqatut isigineqanngillat. Igaffik iniutigisoq ineeqqatut ataatsitut nassuiarneqarpoq.

**§ 7.** Illuutit teknikikkullu atortorissaarutit il.il. quleriit tamakkiisumik angissusaanni kvadratmeterinngorlugu nalunaarsorneqassapput. Quleriit tamakkiisumik angissusaannik naatsorsuineq, Illuliornermi malittarisassani tamanna pillugu maleruagassanut sukkulluunniit atuuttunut naapertuuttumik naatsorsorneqassaaq.

*Imm. 2.* Quleriit tamakkiisumik angissusaat tamarmiusoq naatsorsorneqassaaq aammalu najugaqarfinnut, inuussutissarsiornermut atorneqartunut ataatsimoortarfinnullu immikkut ittumik agguataarlugu nalunaarutigineqassalluni.

*Illuutinik Inissianillu Nalunaarsuiffimmik kommunimi nutarterisarneq*

**§ 8.** Kommunalbestyrelsip illuutit teknikkikkullu atortorissaarutit il.il. pioreersut atorneqalereersullu, paasissutissat kommunalbestyrelsip nalunaarutigineqarnerisa nalaanni tigummiai tunngavigalugit Illuutinik Inissianillu Nalunaarsuiffimmut nalunaarutigissavai.   
 *Imm. 2.* Kommunalbestyrelsi imm. 1 naapertorlugu kingusinnerpaamik 1. januar 2026 nalunaarutiginninnissamut pisussaaffeqarpoq.

**§ 9.** Kommunalbestyrelsip kommunip nunami sumiiffiata iluani illuutinut teknikikkullu atortorissaarutinut il.il. tamanut Illuutinik Inissianillu Nalunaarsuiffimmiittut nutartertassavai.

**§ 10.** Kommunimi suliassap suliarineqarnera imaluunniit illumik imaluunniit teknikkikkut atortulersuutinik il.il. piginnittumiit nalunaarutiginninnerup tamatumunnga pissutissaqalersitsisarnera ilutigalugu, Illuutinik Inissianillu Nalunaarsuiffik kommunalbestyrelsip ingerlaavartumik nutartertassavaa.

*Imm. 2.* Kommunalbestyrelsi imatut pisoqartillugu Illuutinik Inissianillu Nalunaarsuiffimmik nutarterisassaaq:

1) Illumut imaluunniit teknikikkut atortorissaarummut il.il. atuilernissamut akuersissummik tunniussisoqarpat.

2) Illup imaluunniit teknikikkut atortorissaarutip il.il. pissusiviusuni atorneqalernera pillugu paasissutissat tiguneqarpata.

3) Illup imaluunniit teknikikkut atortorissaarutip il.il. pilersorneqarnera, atorneqarnera, aggulunneqarnera, ataatsimuulersinneqarnera imaluunniit aaqqissuunneqarnerata allanngortinneqarnera pillugu paasissutissat tiguneqarpata.

4) Illup imaluunniit teknikikkut atortorissaarutip il.il. isaterneqarnissaannik akuersissummik tunniussisoqarpat.

5) Illuutinik Inissianillu Nalunaarsuiffimmiittut paasissutissat eqqortuunngitsut kommunalbestyrelsip paasippagu imaluunniit ilisimalerpagu.

*Imm. 3.* Kommunalbestyrelsimi paasissutissat nutaat tiguneqarnerannit imaluunniit Illuutinik Inissianillu Nalunaarsuiffimmi paasissutissat eqqortuunnginnerisa paasisaqarnerata imaluunniit ilisimaneqalernerata kingorna kingusinnerpaamik ulluinnaat 21-t qaangiutsinnagit nutarterineq pissaaq.

*Imm. 4.* Illuutinik Inissianillu Nalunaarsuiffimmi paasissutissanik nutarterinermi oqaluttuarisaanermi paasissutissat nalunaarsukkat atatiinnarneqassapput aammalu paasissutissanit nalunaarsukkanit atuuttunit ersarissumik immikkoortisimaneqassallutik. Oqaluttuarisaanermi paasissutissat nalunaarsukkat, inatsit imaluunniit allaffissornikkut peqqussut malillugu tamanna pisussaasimanngippat, allanngortinneqaqqusaanngillat.

**§ 11.** Illumik imaluunniit teknikikkut atortorissaarutinik il.il. sanaartornissamut nunaminertamik atugassiinissaq akuerineqartillugu, tamanna pillugu Illuutinik Inissianillu Nalunaarsuiffimmi nalunaarsuisoqarallassaaq, teqeqqui nalunaaqutserlugit aammalu illup atorneqarfissaa nunaminertanut inniminniinermik nalunaarsuiffik atorneqarfissaatut nalunaarsorsimasoq atorlugu.

*Imm. 2.* Kommunalbestyrelsi Illuutinik Inissianillu Nalunaarsuiffimmi nalunaarsuinermut atugassanik B-normuliigallassaaq, kommunimit inaarutaasumik illumut normuliinissap tungaanut, atuuttussamik.

**§ 12.** Pisortani oqartussat, ingerlatseqatigiiffiit inissianik aqutsisut, tamakkiisumik ilaannaasumilluunniit pisortani oqartussanit pigineqartut, kiisalu illunik teknikikkullu atortorissaarutinik il.il. piginnittut piumaffigineqarnermikkut Illuutinik Inissianillu Nalunaarsuiffimmi nalunaarsuinermut attuumassuteqartunik paasissutissanik uppernarsaatinillu tamanik kommunalbestyrelsimut nalunaaruteqassapput, takuuk ilanngussaq 1.

**§ 13.** Pisortani oqartussaq kukkunernik imaluunniit amigaatinik paasisaqarpat imaluunniit Illuutinik Inissianillu Nalunaarsuiffimmi kukkusoqarsimasoq amigaatinillu peqartoq paasitinneqaruni, tamanna pillugu paasissutissat kommunalbestyrelsimut nalunaarutigineqassapput.

**§ 14.** Kommunalbestyrelsip 1. januar 2026 atuutilersumik paasissutissat Illuutinik Inissianillu Nalunaarsuiffimmiittut tulleriissaartumik aaqqissuussaasumik nakkutigineqarnissaat aaqqissuutissavaa.  
 *Imm. 2.* Illu imaluunniit teknikikkut atortorissaarut il.il. pillugu paasissutissat tamakkerlugit nalunaarsorneqassapput. Paasissutissat amigaataasut pisortani oqartussanit, ingerlatseqatigiiffinnit inissianik aqutsisuusunit tamakkiisumik ilaannaasumilluunniit pisortani oqartussanit pigineqartunit kiisalu piginnittunit pissarsiariniarsarineqassapput.

*Piginnittup paasissutissiisussaatitaanera*

**§ 15.** Sanaartugaqimaluunniit teknikkikkut atortorissaarummik il.il. piginnittup paasissutissat tamarmik Illuutinik Inissianillu Nalunaarsuiffimmi nalunaarsorneqarsimasut misissussavai.

**§ 16.** Illumik imaluunniit teknikikkut atortorissaarummik il.il. piginnittup kommunalbestyrelsimit nalunaarut tunngavigalugu imaluunniit allanik tunngavilimmik Illuutinik Inissianillu Nalunaarsuiffimmi paasissutissat kukkuneqartut ilisimalerpagu, piginnittoq kommunalbestyrelsimut tamanna pillugu nalunaarutiginnissaaq.

**§ 17.** Paasissutissat Illuutinik Inissianillu Nalunaarsuiffimmi nalunaarsorsimasut imaluunniit nalunaarsorneqartussanngorlugit nalunaarutigineqarsimasut uppernarsaqqullugit, kommunalbestyrelsip illumik imaluunniit teknikkikkut atortorissaarummik il.il. piginnittoq peqqusinnaavaa.

**§ 18.** Illut teknikikkullu atortorissaarutit il.il. Illuutinik Inissianillu Nalunaarsuiffimmi nalunaarsorsimasut allilerneqarpata, piiarneqarpata, allanngortinneqarpata, immikkoortinneqarpata imaluunniit kattunneqarpata, piginnittup paasissutissat Illuutinik Inissianillu Nalunaarsuiffimmi nalunaarsorneqarnissamut attuumassuteqartunut tamaasa kommunalbestyrelsimut nalunaarutigissavai.

*Imm. 2.* Allanngortitsineq naammassineqarpat imaluunniit pissusiviusuni atorneqalerpat, imm. 1 naapertorlugu paasissutissat nalunaarutigineqassapput.  
 *Imm. 3.* Inissianut nammineq pigisanut tunngatillugu, illuutip inissianut nammineq pigisanut aggulunneqarnera imaluunniit aggulunneqarnerata allanngortinneqarnera pillugu nalunaarutiginninneq Kalaallit Nunaanni Eqqartuussivimmi nalunaarsorneqartussanngorlugu tunniunneqarpat, paasissutissat nalunaarutigineqassapput.

*Illuutinik Inissianillu Nalunaarsuiffimmut nalunaarutiginninneq*

**§ 19.** Paasissutissanik ilanngussaq 1 naapertorlugu Illuutinik Inissianillu Nalunaarsuiffimmi nalunaarsorneqartussanngorlugit nalunaarutiginninneq. Sullissivik.gl aqqutigalugu Illuutiniik Inissianillu Nalunaarsuiffiup nittartagaani nalunaarutiginninnermut immersugassaq atorlugu pissaaq. Taamaattoq paasissutissat uppernarsaatillu allatut kommunalbestyrelsimut nalunaarutigineqarsinnaasut imaluunniit nalunaarutigineqassasut, kommunalbestyrelsip aalajangersinnaavaa.

*Imm. 2.* Kommunalbestyrelsip imm. 1 naapertorlugu nalunaarutiginninneq akuerippagu, Illuutinik Inissianillu Nalunaarsuiffimmi paasissutissat nutarterneqassapput.

**§ 20.** Paasissutissat ingerlaannaq takuneqarsinnaasunik kukkuneqartut naliliisoqarpat, kommunalbestyrelsi paasissutissat §§ 16-17 naapertorlugit nalunaarutigineqartut iluarsaannissaannut pisussaaffeqarpoq.  
 *Imm. 2.* Nalunaarutiginninnerup aammalu pissusiviusunut tunngasut imminnut naapertuutinngitsut pasitsaassinermi, kommunalbestyrelsip nalunaarutiginninneq akuerisinnaanngilaa.

*Suliffeqarfiit pilersuisut pisortanilu oqartussat nalunaarutiginninnissamut pisussaaffeqarnerat*

**§ 21.** Suliffeqarfiit pilersuisut aamma pisortani oqartussat, illunut teknikikkullu atortorissaarutinut il.il. innaallagiamik, imermik kiassarnermillu kiisalu imikoorummik eqqaanissamut pilersuisut, paasissutissat Illuutinik Inissianillu Nalunaarsuiffimmut nalunaarutigissavaat. Nalunaarutiginninneq ilanngussaq 1-imi maleruagassat malillugit pissaaq.

*Imm. 2.* Suliffeqarfinnit pilersuisunit pisortanilu oqartussanit paasissutissat ukiumut sisamariarluni, ulloq 10. januar, 10. april, 10. juli aamma 10. oktobari, nutarterneqartassapput.

*Illut teknikikkullu atortorissaarutit il.il. eqqissisimatitat eriagisassallu.*

**§ 22.** Illunik teknikikkullu atortorissaarutinik il.il. eqqissisimatitsineq pillugu paasissutissanik sapinngisamillu uppernarsaammik Nunatta Katersugaasivia Allagaateqarfialu kommunalbestyrelsimut nalunaaruteqassaaq. Kommunalbestyrelsi Illuutinik Inissianillu Nalunaarsuiffimmut nalunaarutiginnissaaq.

**§ 23.** Kommunalbestyrelsi illut teknikkikkullu atortorissaarutit il.il. eriagisariallit pillugit Illuutinik Inissianillu Nalunaarsuiffimmut nalunaarutiginnissaaq.

*Paasissutissanik nalunaarsukkanik ingerlatitseqqiisarneq*

**§ 24.** Illuutinik Inissianillu Nalunaarsuiffimmi paasissutissat tamanit pissarsiarineqarsinnaanngillat aammalu paasissutissanut nalunaarsukkanut najoqqutassanik allanik nutarterinermi ilaatinneqarsinnaanatik imaluunniit suliassani allani pisortani oqartussat suliarisassaanni ilaatinneqarsinnaanatik.

**§ 25.** Illuutinik Inissianillu Nalunaarsuiffimmi illuutit aamma teknikkikkut atortulersuutit il.il. pillugit paasissutissat, Illersornissamut ministereqarfimmit imaluunniit Inatsisit Atuutsinneqarnerannut ministereqarfimmit atorneqartut, Illersornissamut ministereqarfimmit imaluunniit Inatsisit Atuutsinneqarnerannut ministereqarfimmit sioqqutsisumik allaganngorlugu akuersissuteqartoqarsimanngippat, pissarsiarineqarsinnaanngillat imaluunniit allanut ingerlateqqinneqarsinnaanatik.

*Imm. 2.* Illuutit aamma teknikkikkut atortulersuutit il.il., suut imm. 1-imi pineqartunut ilaatinneqassanersut, naalagaaffiup allaganngorlugu Naalakkersuisunut nalunaarutigissavaa. Naalakkersuisut illuutinik aamma teknikkikkut atortulersuutinik il.il. imm. 1-imi pineqartunut ilaatinneqartunik Illuutinik Inissianillu Nalunaarsuiffimmi nalunaarutiginnissapput.

*Imm. 3.* Illuutit aamma teknikkikkut atortulersuutit il.il. imm. 1-imi pineqartunut ilaatinneqartut pillugit Illuutinik Inissianillu Nalunaarsuiffimmi ikkussinerit taamaallaat inunnit isumannaallisaanermi akuerineqarsimasunit suliarineqarsinnaapput.

**§ 26.** Illuutit aamma teknikkikkut atortulersuutit il.il., attaveqaasersuutaasut pingaaruteqartut pillugit Illuutinik Inissianillu Nalunaarsuiffimmi paasissutissat, sioqqutsisumik Naalakkersuisunit allaganngorlugu akuersissuteqartoqarsimatinnagu takuneqarsinnaanngillat imaluunniit allanut ingerlateqqinneqarsinnaanngillat.

*Imm. 2.* Illuutit aamma teknikkikkut atortulersuutit il.il., suut imm. 1-imi pineqartunut ilaasutut isiginerlugit, piginnittoq imaluunniit ingerlatsinermut akisussaasuusoq Naalakkersuisunut allaganngorlugu nalunaaruteqassaaq. Illuutit aamma teknikkikkut atortulersuutit il.il. imm. 1-imi pineqartunut ilaanersut pillugu Naalakkersuisut aalajangiissapput aammalu Illuutinik Inissianillu Nalunaarsuiffimmi nalunaarutiginnissallutik.

*Imm. 3.* Illuutinik Inissianillu Nalunaarsuiffimmi paasissutissani ikkussinerit, takuuk imm 1, taamaallaat inunnit isumannaallisaanermi akuerineqarsimasunit suliarineqarsinnaapput.

*Pineqaatissiissutit*

**§ 27.** Kalaallit Nunaannut Pinerluttulerinermut inatsimmi maleruagassat malillugit akiligassinneqarluni pineqaatissinneqassaaq, piaaraluni imaluunniit mianersuaalliorujussuarluni

1. § 15 malillugu nalunaarutiginninngitsoq,
2. §§ 16-17 imaluunniit § 19 malillugit paasissutissanik nalunaarutiginninngitsoq,
3. paasissutissanik § 18 imaluunniit § 22 malillugu piumasarineqartunik piffissaagallartillugu nalunaarutiginninngitsoq,
4. § 20, § 21 imaluunniit § 23 malillugu piumasarineqartumik nalunaarutiginninngitsoq,
5. paasissutissanik Illuutinik Inissianillu Nalunaarsuiffimmi nalunaarsorneqartussanik eqqunngitsunik nalunaarutiginnittoq imaluunniit tunniussisoq imaluunniit
6. paasissutissanik Illuutinik Inissianillu Nalunaarsuiffimmeersunik pisinnaatitaanani pissarsisoq.
7. paasissutissanik omfattet af §§ 25-26-mi pineqartunut ilaasunik pisinnaatitaanani pissarsisoq imaluunniit ingerlateqqiisoq.

*Imm. 2.* Kalaallit Nunaannut Pinerluttulerinermut inatsimmi, kapitali 5-imi maleruagassat malillugit inatsisitigut pisinnaatitaasut pisussaatitaasullu imm. 1 naapertorlugu akiliinissamik peqquneqarsinnaapput.

*Atuutilerneranut aalajangersakkat*

**§ 28.** Nalunaarut manna ulloq 1. juli 2025-mi atuutilerpoq.

**§ 29.** Nalunaarummi Sakkutooqarfik Pituffik pineqartunut ilaatinneqanngilaq.

*Namminersorlutik Oqartussat, ulloq xx. xxx 2025*

**Aqqaluaq B. Egede**

Ineqarnermut, Attaveqaasersuutinut Isorliunerusunullu Naalakkersuisoq

*/Ruth Lindhardt*

**Ilanngussaq 1: Paasissutissat Illuutinik Inissianillu Nalunaarsuiffimmi nalunaarsorneqartussat.**

**Immikkoortiterineq:**

Tamanit pissarsiarineqarsinnaanngitsut:

Inatsisit Atuutsinneqarnerannut ministereqarfiup illuutai aamma teknikkikkut atortulersuutai il.il.

Illersornissamut ministereqarfiup illuutai aamma teknikkikkut atortulersuutai il.il.

Illut attaveeqaasersuutitut pingaaruteqartutut immikkoortinneqartut

Ikkussinerit taamaallaat allaganngorlugu akuersissut malillugu inunnit isumannaallisaanermi akuerineqarsimasunit

**Paasissutissat**

|  |  |
| --- | --- |
| Illup normua | B.nr.  B.nr. inniminnigaq  B.nr. taamaatitaq |
| Illup atorneqarnissaa: | Nunaminertanik nalunaarsuiffimmi angerlarsimaffeqartoq. |
|  |  |
| Teqeqqut: | Nunaminertap teqeqqui (Nunaminertanik nalunaarsuiffimmi angerlarsimaffeqartoq) |
|  | Illup teqeqqui (Najukkanut nalunaarsuiffimmi angerlarsimaffeqartoq) |
|  |  |
| Sanaartukkap tammakkiisumik annertussusaa: | Qulaanit isigalugu Illup teqeqqui aallaavigalugit naatsorsorneqassaaq, qaliata aniinganera ilanngullugu. |
|  |  |
| Illup tamakkiisumik annertussusaa: | Illumi kvadratmeterit tamarmiusut annertussusai katillugit. |
|  | Illumi inigineqartut annertussutsit katillugit |
|  | Illumi inuussutissarsiutinut atorneqartut annertussutsit katillugit |
|  | Inini ataatsimoorfiusuni annertussutsit katillugit majuartarfiit, elevatori, torsuusat il.il. ilanngullugit |
|  | Naqqup ataani annertussutsit katillugit |
|  |  |
| Immikkoortortat: | Illumi immikkoortortat amerlassusii katillugit |
|  | Illumi inigisanut immikkoortortat amerlassusii katillugit |
|  | Illumi inuussutissarsiornermut immikkoortortat amerlassusii katillugit |
|  |  |
| Immikkoortut ataatsimoorfiusut: | Teknikkeqarfik aap/naamik allanneqassaaq |
|  | Errorsisarfik aap/naamik allanneqassaaq |
|  | Cykilinut/aneerussivinnut inissiisarfik aap/naamik allanneqassaaq |
|  | Ini katersuuttarfik aap/naamik. |
|  |  |
| Init quleriit: | Illumi init quleriit katillugit amerlassusii - naqqup ataa ilaassanngilaq. |
|  |  |
| Majuartarfiit: | Illumi majuartarfiit amerlassusai. |
|  | Majuartarfiit ammasuuppat matoqqasuuppalluunniit. |
|  |  |
| Elevatori: | Aap imaluunniit naamik allanneqassaaq. |
|  |  |
| Eqqissisimatitsineq pillugu paasissutissat: | Illu eqqissisimatitaavoq. |
|  | Illu eriagisassaavoq. |
|  | Eqqissisimatitaanngippat/eriagisassaanngippat immersorneqassanngilaq |
|  |  |
| Ukioq sanaaneqarfia/Atuilernissamut akuersissut: | Illuni 1986 sioqqullugu sananeqartuni imaluunniit illuni sananeqarneranut suliami paasissutissat amigaataappata, illu 01-01-xxxx sananeqarsimalluni, ukiup allassimanera akuerineqassaaq. Ukioq sananeqarfia ilisimaneqanngippat pisoqaassusaa missiliorlugu paasissutissiissutigineqassaaq. |
|  |  |
|  | Illunut 1986-ip kingorna sananeqarsimasunut atuilernissamut akuersissummi ulluliussami ukioq sananeqarfia allassimasarpoq. |
|  |  |
| Allanngortiterit ilassutillu: | Allanngortiterinermut atuilernissamut akuersissummi ulluliussami allanneqassaaq. |
| Killiffia: | Atorneqalereerpoq  Sananeqaleruttorpoq  Allanngortiternera imaluunniit ilassutaa atorneqalereerpoq  Taamaatinneqarpoq |
|  |  |
| Inissisimaffik: | Allorniusat tukimukartut sanimukartullu. Illup qeqqaniittoq allanneqassaaq. Illu ilaneqarsimappat illumi immikkoortut arlallit pissutigalugit illu inissinneqarsinnaanani qeqqa sapinngisamik qeqqaniitinniarneqassaaq. |
|  |  |
| Immersugassartaa immersorneqarsimanngippat: | Imarisaanut isummertoqarsimannginnera takutinneqarpoq. |
|  |  |
| Paasissutissiissutigineqanngilaq: | Isummertoqarsimasoq, kisiannili paasissutissat pissarsiarineqarsinnaanngitsut, takutinneqarpoq. |
|  |  |
| Kuuffinnut tunngasut: | 1. Kuuffeqarfimmut pingaarnermut atassusersimavoq (Kuuffimmut aqqusersuut) |
|  | 2. Errorfinnit imikoorut |
|  | 3. Annanut tanki |
|  | 4. Anartarfilerineq (anartarfik kuuffittaqanngitsoq) |
|  | 5. Orsumik immikkoortiterut (Inuussutissarsiorneq) |
|  | 6. Uulianik avissaartiterut  7. Allat |
|  |  |
| Toqqaviligaanera: | Nunaannarmi imaluunniit nunami qeriuaannartumi |
|  | Qaarsumi |
|  | Paasissutissiisoqanngilaq |
|  |  |
| Toqqavia: | Betonngimik toqqavilersugaq |
|  | Quassuttuunik toqqavilersugaq qisunnik qallikkanik |
|  | Quassuttuunik toqqavilersugaq tukimoortunik qajannaallisagaq |
|  | Betonnginik napasunik toqqavilersugaq |
|  | Saviminernik toqqavilersugaq |
|  | Allat |
|  | Paasissutissiisoqanngilaq |
|  |  |
| Toqqavilersornerata tungaanut nateq: | Naqqup ataa pukkitsoq silaannarissagaq, quassuttuunik qallerlugu sanaajusoq |
|  | Naqqup ataa pukkitsoq silaannarissagaq, betonngimik natiligaq |
|  | Nateq nunamut tunngaannartoq |
|  | Allat |
|  | Paasissutissiisoqanngilaq |
|  |  |
| Silami iikkat sannai: | Qangatut katitikkatut sanaat |
|  | Betonngimik sanaat ilulequtsikkat |
|  | Qisuttalerlugu sanaat |
|  | Uumassuseqanngitsuniit qaleriiaanik ikkussugassanik sanaat |
|  | Saviminermik sinilerlugu sanaat |
|  | Qarmasissianik akunnillit |
|  | Qarmassianik iigalik |
|  | Quassuttuuinnarnik illuliat |
|  | Allat |
|  | Paasissutissiisoqanngilaq |
|  |  |
| Silami iikkat qallersuutai: | Marluk qaleriitillugit imaluunniit marrianik qallersuusigaq |
|  | Qisunnik qallersuusigaq listilik |
|  | Krydsfinerinik qallersuusigaq |
|  | Sisannik imaluunniit aluminiumik qallersuusigaq |
|  | Fibercement pladit |
|  | Issoq |
|  | Illup sarngi katitikkat |
|  | Ujaqqat |
|  | Allat |
|  | Paasissutissiisoqanngilaq |
|  |  |
| Qalia: | Qaliaq oqorsagaanngitsoq |
|  | Qaliaq oqorsagaq |
|  | Allat |
|  | Paasissutissiisoqanngilaq |
|  |  |
| Qaliata qallersuutai | Qalissiat |
|  | Skifferi |
|  | Sannakunit qalissiaq |
|  | Bølgepladit |
|  | Qaliap qalliutaa |
|  | Sisannik imaluunniit aluminiumik qalligaq |
|  | Allat |
|  | Paasissutissiisoqanngilaq |
|  |  |
| Innaallagiamik pilersuinermut tunngasut: | Innaallagiamik pilersuinermut attaveqaatinut atassusigaq |
|  | Innaallagiamik pilersuinermut attaveqaatinut seqernup qinngornerinik innaallagissiuutilinnut atassusigaq  Nammineq sillimmatitut generatorilik imaluunniit UPS- inik  Atortulik  Off grid-inik seqernup qinngornerinik innaallagissiuutilinik  Anorisaat |
|  |  |
|  | Soqanngilaq |
|  |  |
| Kiassarneq: | Nammineq kiassaateqarfik uuliatortoq |
|  | Ungasianiit kiassarnernut atassusigaq |
|  | Aalajangersimasumik innaallagiamik kiassagaq |
|  | Qaminneqarsinnaasumik innaallagiamik kiassagaq  Silaannarmiit imermut kiassaat uunnaavimmik sillimmatilik |
|  | Silaannarmiit silaannarmut kiassaat  Kiassaat innaallagiatortoq |
|  | Seqernup qinngornerinik tigooqqaassutit/seqinermik kiassarnermut atortulersuutit  Umiarsuarmi kissarsuut |
|  | Allat |
|  |  |
| Imermik pilersuineq: | Ukioq tamaat imermut atassusigaq |
|  | Ukioq tamaat immerneqarsinnaasoq |
|  | Imermut tanki |
|  | Imermut atassusigaanngilaq |
|  |  |

|  |  |
| --- | --- |
| **Immikkoortumiittut nalunaarsugassat:** |  |
|  |  |
| Immikkoortup normua: | Immikkoortup normuisa aqquserngit aqqi, katersuuffiit aqqi aqqutissiallu aqqi, najugaq aamma inoqarfiit immikkoortuanut tapiliussatut taaguutit pillugit Namminersorlutik Oqartussat nalunaarutaanni §§ 14 aamma 15 malippaat |
|  | X, 10x, 20x, 30x, 40x amerlanerillu |
|  | K1, K2, K3 amerlanerillu |
|  |  |
| Immikkoortup atorneqarnera: | Ilisimaneqanngilaq |
|  | Inissiat ataatsimoortut |
|  | Ini ataasiuttariaq |
|  | Inuussutissarsiornermi immikkoortoq |
|  | Namminersorluni inuussutissarsiummi immikkoortoq |
|  | Teknikimut immikkoortoq |
|  |  |
| Immikkoortumi ataatsimi ineeqqat amerlassusaat | Amerlassusii allanneqassapput |
|  |  |
| Immikkoortup ataatsip annertussusaa: | Kvadratmeterit tamarmiusut allanneqassapput. |
|  |  |
| Iggavik: | Ataatsimoorfiit |
|  | Immikkoortumi |
|  | Igaffik iniutigisoq  Igaffeqanngilaq |
|  | Paasissutissiisoqanngilaq |
|  |  |
| Uffarfinnut tunngasut: | Ataatsimoorfiit |
|  | Immikkoortumi |
|  | Uffarfeqanngilaq |
|  | Paasissutissiisoqanngilaq |
|  |  |
| Salliarnartaq aneerasaartarfillu | Kvadratmeterit tamarmiusut allanneqassapput ungalut tikillugit nunaminertaq ilanngullugu |
|  |  |
| Teknikkimut atortulersuutit: | Kiassaateqarfik |
|  | Imeqarfik |
|  | Innaallagiaqarfik |
|  | Uuliaasivik |
|  | Imermut tanki/imileriffik |
|  | Imertartarfik |
|  | Innaallagissiorfik sillimmataasoq |
|  | Innaallagiamut sakkortusaavik. |
|  | Qerititsiviit |
|  | Gassiisivik |
|  | Umiarsualivimmi quersuaq |
|  | Illu pumpiisivik |
|  | Uuliamut tarngutissamut inissiisarfik/toqqorsivik/containeri |
|  | Tankeqarfiit |
|  | Nalunaarasuartaateqarnermut atortorissaarutit |
|  | Teknikkikkut atortulersuutit assigiinngitsut |